**„PRO BRO Group“ pradeda viešą 5,5 mln. eurų obligacijų platinimą**

**Automobilių plovimo ir patalpų valymo paslaugų įmonių grupė „PRO BRO Group“, valdanti „PRO BRO“ ir „Švaros brolių“ prekės ženklus, skelbia pirmąjį viešą 5,5 mln. eurų obligacijų emisijos platinimą, kuris startuoja rugsėjo 29 dieną.**

Platinamų obligacijų trukmė – 2 metai ir 6 mėnesiai, o 9 proc. kuponas bus mokamos kas ketvirtį. Užtikrinimui investuotojams bus įkeista 60 proc. UAB „PRO BRO Group“ ir UAB „Švaros broliai“ akcijų. Obligacijas numatyta listinguoti „Nasdaq First North“ alternatyvioje vertybinių popierių biržoje. Pritrauktos lėšos bus naudojamos ankstesnių finansinių įsipareigojimų refinansavimui.

Įmonių grupė obligacijų platinime – ne naujokai. 2024-aisiais bendrovė dviem etapais vykusiu neviešu platinimu sėkmingai išleido 5,5 mln. eurų vertės obligacijų emisiją, o pritrauktos lėšos panaudotos „PRO BRO Express“ tunelinių plovyklų verslo plėtrai, apyvartinio kapitalo poreikiams bei buvusių skolinių įsipareigojimų refinansavimui.

„Obligacijų platinimas mums ne tik finansinis įrankis, bet ir patvirtinimas, kad investuotojai tiki mūsų ilgalaike vizija. Atsakingai valdydami kapitalą, galime užtikrinti stabilų augimą ir nuosekliai judėti tvaraus verslo link, o investicijos leidžia stiprinti pagrindus plėtrai ir kurti vertę. Vieša vertybinių popierių emisija yra apgalvotas mūsų įmonių grupės finansų valdymo žingsnis, leidžiantis diversifikuoti finansavimo šaltinius prijungiant Baltijos šalių kapitalo rinkas.“, – teigia „PRO BRO Group“ generalinis direktorius Evaldas Kinderis.

Obligacijų emisijos platintoju pasirinktas „Artea“ bankas, o proceso teisiniu patarėju – advokatų kontora „TEGOS“. „PRO BRO Group“ taip pat rengs nuotolinius susitikimus lietuvių ir anglų kalbomis, kuriuose potencialiems investuotojams atsakys į visus rūpimus klausimus.

„Praėjusiais metais „PRO BRO Group“ platintos neviešos obligacijų emisijos paklausa investuotojų tarpe viršijo lūkesčius ir tapo puikiu alternatyvaus skolinimosi pavyzdžiu, suteikusiu investuotojams galimybę prisidėti tik prie įmonės, tiek prie kapitalo rinkų plėtros“, – teigia „Artea“ banko, kuris rūpinosi ir 2024-ųjų platinimu, finansų rinkų departamento vadovė Eglė Džiugytė.

Šiuo metu „PRO BRO Group“ Lietuvoje ir Latvijoje valdo 24 „PRO BRO Express“ tunelines plovyklas (17 iš jų – pagal franšizės modelį), 21 „Švaros brolių“ savitarnos plovyklas bei „Švaros brolių“ patalpų valymo verslą. Bendrovė aktyviai plečia tunelinių plovyklų tinklą Baltijos šalyse bei planuoja plėtrą Šiaurės ir Vakarų Europoje.

**Daugiau informacijos:** Eva Kinderytė | eva.kinderyte@probro.lt | +37060194003